Udaljeno svega petnaestak minuta plovidbe od Fažane, brijunsko otočje je nezaobilazna destinacija za brojne domaće i strane turiste. Bez obzira gdje su stacionirani: preko vode u Fažani, Puli, Medulinu u nešto udaljenijem Rovinju ili u drugim istarskim gradovima i općinama, veliki broj turista u svoj plan boravka upisat će i rezervirati dan za izlet, odnosno posjetu tom biseru istarske rivijere. Iako su i prošlogodišnje brojke, kada je ostvareno oko 31 tisuća noćenja i više od 160 tisuća posjetitelja, bile sasvim solidne, izgleda da će ova sezona i Brijunima donijeti pokoji rekord. Kako doznajemo od Vesne Danko Klunić, koja se u Nacionalnom parku Brijuni brine za promidžbu i odnose s javnošću, rezultati u prvih sedam mjeseci su više nego zadovoljavajući.



Statistike su bolje nego lani

- Do početka kolovoza smo zabilježili više od 20 tisuća noćenja i nešto više od sto tisuća dolazaka, a Brijune je posjetilo i više od tisuću plovila – tako da bilježimo porast noćenja i izleta od pet posto, što prati i otprilike odgovara i postotku porasta naših prihoda. Vidljiv je i porast broja jahti koji uplovljavaju u Brijunsku lučicu. Nismo marina, no nautičari se tu rado zadržavaju i obično provedu nekoliko dana u Nacionalnom parku Brijuni. Znamo se našaliti da je to naš hotel na moru koji ove godine također bilježi bolje brojke od prošlogodišnjih. Posjetitelji uglavnom dolaze iz istarskih hotela i kampova, a ono što nas posebno veseli je povratak "starih" gostiju, odnosno gostiju koji već godinama dolaze na Brijune, a njima posvećujemo posebnu pažnju jer su nam takvi gosti izuzetno važni, veli Danko Klunić.

Struktura gostiju je različita, dolaze iz svih krajeva svijeta, a najviše s njemačkog govornog područja. Brijune rado posjećuju i domaći gosti, ali oni radije to čine izvan pune sezone. Što se tiče lokalnog stanovništva, prvenstveno zbog njih Nacionalni park organizira popularne, vrlo posjećene akcije, kao što su primjerice Dani otvorenih vrata ili Međunarodna noć šišmiša.

Pored odličnih statistika, djelatnici Nacionalnog parka imaju barem još dva odlična razloga za zadovoljstvo. Naime, i oni su se uključili u utakmicu za privlačenje sredstava iz fondova EU, i uspjeli su dobiti potvrdu o financiranju za dva vrijedna projekta, a samo se čeka kraj mjeseca kada bi i formalno trebalo uslijediti potpisivanje ugovora. (Leonid SLIJEPČEVIĆ, snimio Milivoj MIJOŠEK)

OPŠIRNIJE U TISKANOM IZDANJU

